[{"text_idx": "#000000", "text": "Tanysgrifio / Prynu copi\u0308au drwy\u2019r post"}, {"text_idx": "#000001", "text": "Gall, mi all Gymru ffynnu yn hyderus ac annibynnol wrth greu ei harian ei hun \u2013 Gruffydd Meredith"}, {"text_idx": "#000002", "text": "Mi all Cymru fod yn wladwriaeth annibynnol, ffyniannus a hunan gynhaliol drwy brintio ei harian ei hun yn gwbl ddiddyled yn unol a\u0302 GDP y wlad"}, {"text_idx": "#000003", "text": "Mae prif bwynt y darn yma wedi ei osod uwchlaw. Gall, mi all Cymru fod yn wlad ffyniannus, hyderus ac annibynnol drwy brintio ei harian ei hun i gyd-fynd a\u0302\u2019i GDP, sydd ar hyn o bryd o gwmpas \u00a362,190 biliwn y flwyddyn yn o\u0302l ffigyrau GVA 2017 yr ONS/Office of National Statistics."}, {"text_idx": "#000004", "text": "Mae GVA (Cynnyrch ychwanegol gros/Gross value added) yn rhoi syniad da iawn ac agos o GDP (Cynnyrch domestig gros/Gross domestic product). Felly, pe tae Llywodraeth bresennol Cymru yn datgan annibyniaeth heddiw mi alle hi brintio neu greu \u00a362,190 biliwn yn gwbl ddiddyled ac, yn ychwanegol i\u2019r dreth sydd yn cael ei hel yng Nghymru sef cyfanswm o \u00a321,310 biliwn yn 2016-2017, ei wario ar Gymru a\u2019i phobol."}, {"text_idx": "#000005", "text": "Mi ydwi\u2019n credu bod bancwyr rhyngwladol wedi bod yn gweithio ers degawdau os nad canrifoedd a mwy i reoli economi\u0308au gwledydd y byd a\u2019u pobol nes bod y rhain yn gaeth i\u2019r bancwyr ac i ddyled ddiddiwedd."}, {"text_idx": "#000007", "text": "Meistri ariannol yw y rhain nad sydd yn cydnabod nac yn credu o gwbl yn y syniad o genedl, o wlad, o ffiniau nac o bobol, ac sydd weithiau yn amsugno cyfoeth a gwerth allan o wledydd cyn eu gadael yn rholio yn y baw a symud ymlaen i\u2019r wlad neu gyfandir anffortunus nesa."}, {"text_idx": "#000008", "text": "Yn fy marn i, gallwn eu hystyried fel fampirod neo-ryddfrydol yn yr ystyr eu bod eisiau gweld marchnadoedd rhydd ac absenoldeb unrhyw reoleiddio ar gyfer marchnadoedd y maen nhw\u2019n eu rheoli \u2013 hynny yw, ffug gyfalafiaeth /cyfalafiaeth monopoli yw ei dile\u0301it ble mae rheolau\u2019r ge\u0302m yn eu ffafrio nhw a\u2019u cyfoedion."}, {"text_idx": "#000009", "text": "Dwi\u2019n credu bod mwy a mwy o bobol yn flynyddol yn sylweddoli bod y grymoedd ariannol rhyngwladol yma yn ymarfer bancio neu fenthyg canrannol, neu\u2019r hyn a elwir yn Saesneg yn fractional reserve lending, sef, i bob pwrpas, creu arian allan o ddim byd a\u2019i fenthyg i bobol a gwledydd gyda llog ar ei ben \u2013 pres o nunlle mewn geiriau eraill \u2013 system nad sydd, yn anhygoel, yn cael ei ddysgu na\u2019i ddisgrifio i fyfyrwyr yn gywir ar fwyafrif cyrsiau economeg a busnes."}, {"text_idx": "#000010", "text": "Daw 97% o\u2019r pres cyffredinol sydd mewn cylchrediad o fanciau preifat, sydd i\u2019w gweld yn creu pres allan o nunlle yn dilyn y system fancio ganrannol yma, yn arbennig ym maes morgeisi. Dyma pam fod bybls credyd wedi eu creu ers blynyddoedd a phrisiau tai wedi tyfu a chwyddo ar raddfa afreolus o\u2019i gymharu gyda\u2019r economi gyffredinol. Mae hynny hefyd wedi bod ar draul benthyg pres i\u2019r economi gynhyrchiol ac i fusnesau a chwmni\u0308au sydd yn creu a helpu i dyfu GDP yn gyffredinol."}, {"text_idx": "#000011", "text": "Mae hyn oll yn gyfle euraidd i Gymru sefyll ar ei thraed ei hun a mynnu torri cwys economaidd annibynnol a hunangynhaliol ei hun"}, {"text_idx": "#000012", "text": "Hefyd ers cyn cof, yn lle creu eu harian eu hunain yn ddiddyled, mae llywodraeth y Deyrnas Gyfunol er enghraifft wedi bod yn cael rhan fwyaf eu pres wrth werthu gildiau a bondiau i gyrff megis cwmni\u0308au insiwrans, cronfeydd pensiwn, banc Lloegr a chyrff anhysbys o dramor \u2013 pres sydd yn rhaid i\u2019r llywodraeth ei dalu\u2019n o\u0302l i\u2019r cyrff yma gyda llog ar ei ben."}, {"text_idx": "#000013", "text": "Mae hyn i gyd wrth gwrs yn golygu fod y Deyrnas Gyfunol mewn dyled enfawr a diddiwedd \u2013 dyled na fydd byth posib ei thalu. Mae hyn oll yn ychwanegu at y teimlad fod consensws cynyddol ymysg dinasyddion holl wledydd Prydain, fod dyddiau\u2019r Deyrnas Gyfunol a\u2019i methiant economegol o dan bawen dyled a llog, yn araf/prysur ddod i ben."}, {"text_idx": "#000014", "text": "Ond dyne ddigon o bontifficeiddio. Mae hyn oll yn gyfle euraidd i Gymru sefyll ar ei thraed ei hun a mynnu torri cwys economaidd annibynnol a hunangynhaliol ei hun. Dyma islaw be dwi\u2019n credu sydd angen i Gymru ei wneud rwan er mwyn i ni fod y wlad sofran a ffyniannus yr ydym yn fwy na haeddu bod."}, {"text_idx": "#000015", "text": "Dyma ffigyrau perthnasol o\u2019r arian sydd yn cael ei wario ar Gymru, faint sydd yn cael ei hel yma a faint allem greu yn flynyddol:"}, {"text_idx": "#000016", "text": "Yn syml, mi allwn yn gyntaf brintio neu greu ein harian ein hunain sydd yn adlewyrchu ac yn unol a\u0302\u2019n GDP a\u0302\u2019r targed/terfyn chwyddiant a bennir gan y pwyllgor creu arian (er mwyn osgoi gor chwyddiant) a ddisgrifir yn fwy manwl isod \u2013 swm o \u00a362,190 biliwn y flwyddyn (ffigyrau ONS o 2017) fydd yn syml yn cael ei greu yn ddiddyled a\u2019i osod yng nghyfrif y trysorlys ym manc canolog gwladwriaeth Cymru (sydd yn perthyn i\u2019r bobol)."}, {"text_idx": "#000017", "text": "Felly faint o bres all Cymru brintio bob blwyddyn o edrych ar GVA/GDP presennol? \u2013 fel nodir uwchlaw, amcangyfrif o oleiaf \u00a362,190 biliwn y flwyddyn."}, {"text_idx": "#000018", "text": "Treth sydd yn cael ei hel yng Nghymru \u2013 cyfanswm o \u00a321,310 biliwn y flwyddyn (ffigwr HMRC 2016-2017 sydd yn cynnwys y symiau ychwanegol o \u00a31.4 biliwn o dreth cyngor a \u00a3962 miliwn o drethi busnes)."}, {"text_idx": "#000019", "text": "O ystyried y ffigyrau yma, a gan ychwanegu pres trethi sydd yn cael ei hel yng Nghymru at y swm o bres y galle Cymru ei argraffu fel pres diddyled, y cyfanswm fydde ar gael ar gyfer gwario yng Nghymru o dan system arian diddyled ein hunain fydde \u00a383,500 biliwn y flwyddyn."}, {"text_idx": "#000020", "text": "Gwariant presennol ar Gymru gan y Deyrnas Gyfunol \u2013 cyfanswm o \u00a339,334 biliwn y flwyddyn (ffigwr ONS 2016-2017 )."}, {"text_idx": "#000021", "text": "Felly, o ystyried mai dim ond cyfanswm o oddeutu \u00a339,334 biliwn y flwyddyn sydd yn cael ei wario ar Gymru ar hyn o bryd, mi fydde gan Gymru, o dan y system newydd yma o greu arian diddyled + trethi (cyfanswm o \u00a383,500 biliwn y flwyddyn), o leiaf \u00a344,166 biliwn yn fwy i\u2019w wario ar y wlad a\u2019i phobol bob blwyddyn nag sydd gennym ar hyn o bryd."}, {"text_idx": "#000022", "text": "Hyn oll heb so\u0302n am y gwerth \u00a316.9 biliwn o nwyddau a gafodd eu hallforio o Gymru yn 2017. A heb anghofio\u2019r ffaith ein bod yn creu ac yn allforio tua hanner y trydan yr ydym yn ei greu yma bob blwyddyn, heb reolaeth drosto nac elwa ohono fel gwlad, nac o ddefnydd ein dwr a\u2019n hadnoddau yn gyffredinol."}, {"text_idx": "#000024", "text": "Yn unol ag awgrymiadau gan grwpiau megis Positive Money ac eraill ar draws y sbectrwm gwleidyddol, mi all y pres yma gael ei rannu unai drwy wariant cyhoeddus gan ba bynnag Lywodraeth sydd mewn grym neu drwy alluogi fod pres yn cyrraedd banciau\u2019r stryd fawr ar gyfer ei fenthyg ymlaen i\u2019r economi gynhyrchiol, neu\u2019r opsiwn o gymysgedd o\u2019r ddau beth yma."}, {"text_idx": "#000025", "text": "Mi fydde hefyd angen i Aelodau Seneddol a chynrychiolwyr o faes busnesau bach, canolig a mawr, diwydiant ac amaethyddiaeth ayb, greu \u2018pwyllgor creu arian\u2019 fydde yn gwbl atebol i\u2019r Senedd ac a fydde a\u0302 dyletswydd i benderfynu pa swm o arian a fydde ei angen ei greu a\u2019i roi yng nghyfrif y trysorlys bob blwyddyn."}, {"text_idx": "#000026", "text": "Ac er mwyn gwneud yn siw\u0302r fod y ganran gywir o\u2019r pres yma yn mynd i\u2019r prif economi, sef yr economi gynhyrchiol, mi fydde angen i\u2019r panel osod canllawiau i fanciau\u2019r stryd fawr hefyd, fel bod digon o arian ar gael i helpu i dyfu economi ffyniannus i Gymru."}, {"text_idx": "#000027", "text": "Ac o dan y system yma mae pobol fel Positive Money ac eraill yn ei annog, mi fydde banciau preifat, cwmni\u0308au cydweithredol a chymunedol, yn ogystal ag undebau credyd a chymdeithasu adeiladu cydfuddiannol, oll yn cael eu hannog i ffynnu ac i gynnig gwasanaethau cystadleuol a chynhwysfawr i holl ddinasyddion Cymru \u2013 y prif wahaniaeth yw mai actio fel broceriaid y byddent ac na allent greu arian allan o ddim byd wrth fenthyg pres i bobol fel sydd yn digwydd ar hyn o bryd."}, {"text_idx": "#000028", "text": "Dim ond defnyddio neu fenthyg pres sydd yn bodoli yn barod ac sydd yn cael ei fudsoddi ynddynt gan eu cwsmeriaid y bydd y banciau a\u2019r sefydliadau yma yn gallu ei wneud. Wrth i\u2019r economi ffynnu a GDP y wlad godi, mi fydde\u2019r banciau stryd fawr yn gallu cynilo digon i gynnig y gwasanaethau morgeisi a benthyca personol y mae pobol Cymru eu hangen, gyda\u2019r banc gwladwriaethol Cymreig (dan berchnogaeth y bobol) yn gallu helpu i fenthyg yr arian angenrheidiol yma i fanciau\u2019r stryd fawr (er mwyn iddyn nhw ei fenthyg ymlaen i\u2019w cwsmeriaid) pe byddai gwir angen argyfyngus am hynny."}, {"text_idx": "#000029", "text": "A llywodraeth y dydd, gyda\u2019i mandad democrataidd, fyddai\u2019n penderfynu\u2019r math o lywodraethu \u2013 unai trefn gyda chyn lleied a\u0302 phosib o ymyrraeth, economi fwy cymysg, neu lywodraeth sydd am roi mwy o bwyslais ar berchnogaeth neu reolaeth gan y wladwriaeth neu grwpiau cymunedol/cydfuddiannol \u2013 neu gymysgedd o\u2019r rhain oll."}, {"text_idx": "#000030", "text": "Pegio\u2019r bunt Gymreig i sterling mewn system arian ddeuol neu baralel i Gymru"}, {"text_idx": "#000031", "text": "Yn ogystal a\u0302 hyn mi allem hefyd \u2018begio\u2019 y \u2018bunt Gymreig\u2019 dweder, i sterling ar raddfa o 1:1 mewn system arian ddeuol neu baralel fel y gwnaeth Iwerddon yn llwyddiannus rhwng 1928 a 1978, gyda\u2019r bunt Sterling a\u2019r bunt Gymreig ill dau yn cael eu derbyn ac yn gyfnewidiol yng Nghymru, a gyda\u2019r posiblrwydd o gael system fwy hyblyg i\u2019r bunt Gymreig yn y dyfodol os oes angen."}, {"text_idx": "#000032", "text": "I gloi ac i drio mynd no\u0302l at brif egwyddor hyn oll \u2013 gall, yn fy marn i, mi all Cymru fod yn wlad hunangynhaliol yn y byd \u2013 yn masnachu a delio gyda\u2019r byd fel y mae\u2019n mynnu ac yn o\u0302l ei hangen."}, {"text_idx": "#000033", "text": "Rhyddid i Gymru o\u2019r system ariannol gaethwasaidd bresennol"}, {"text_idx": "#000034", "text": "A gallwn wneud hyn oll heb fod yn styc wrth San Steffan, neu yn wir wrth yr Undeb Ewropeaidd neu unrhyw undeb arall. A gallwn gael gwared a\u0302\u2019r sentiment a\u2019r diwylliant bondigrybwyll o ddal cap a bowlen fegio gerbron meistri ariannol estron fel sydd i\u2019w weld mewn elfennau o ddiwylliant gwleidyddol Cymru ar draws y sbectrwm ers canrifoedd lawer. Wedi\u2019r cwbl, pam dyle gwlad arall neu unrhyw undeb neu undebau dalu amdanom a\u2019n sybsideiddio tra gallwn ni fwy na thalu am ein hunain a bodoli fel gwlad annibynnol?"}, {"text_idx": "#000035", "text": "A gellir dileu\u2019r siarad gwag a di-ben-draw am \u2018gau\u2019r deffisit\u2019 ac \u2018os oes angen llymdra neu beidio\u2019 oherwydd mae\u2019r pethau yma, i bob pwrpas, yn troi\u2019n ddiystyr o dan system creu arian diddyled ein hunain."}, {"text_idx": "#000036", "text": "...dwi\u2019n credu y dyle pawb yng Nghymru o leiaf ddeall, be bynnag eu gwleidyddiaeth a\u2019u credoau, fod modd i ni frasgamu o\u2019r system gaethwasaidd bresennol a mynnu ein dyfodol"}, {"text_idx": "#000037", "text": "Ac mi fydd pobol yn chwilio am dyllau yn y syniad o greu pres diddyled, yn chwilio am broblemau neu fynnu nad yw\u2019r system yma yn bosib. Ond mi fyddent yn anghywir yn fy marn i. Ac os oes gwleidydd neu berson yn gofyn yn ddilornus neu yn ddidwyll \u2018sut y gallith Cymru fforddio bod yn annibynnol?\u2019 mi ellir dweud wrthynt yn ddiamau \u2013 yn syml, drwy greu arian diddyled ein hunain."}, {"text_idx": "#000038", "text": "Ac mae\u2019r un peth yn wir yng nghydestun unrhyw wlad arall sydd isio sefyll ar ei thraed ei hun. Ac oes, dwi\u2019n siw\u0302r fod \u2018ne fodd i wella a chrefftu mwy ar nifer o\u2019r syniadau a\u2019r ffigyrau yma. Ond mae\u2019r brif egwyddor o greu arian diddyled, fydde yn golygu sofraniaeth go iawn i Gymru, yn sefyll. Nid pawb sydd yn cytuno neu yn cefnogi sofraniaeth wrth gwrs ond mae\u2019r egwyddor yn sefyll beth bynnag."}, {"text_idx": "#000039", "text": "Yn 2016 mi gofrestrais barti gwleidyddol, Cymru Sovereign, gyda chreu arian diddyled yn greiddiol iddi \u2013 y blaid cyntaf o Gymru i wneud hynny hyd y gwn i. Ond mae\u2019r egwyddor yn fwy nag unrhyw blaid wrth gwrs, a llawer mwy pwysig hefyd nag unrhyw ddadlau dibwrpas a di-ben-draw am wleidyddiaeth \u2018y chwith\u2019 neu\u2019r \u2018dde\u2019 \u2013 disgrifiadau blinedig a syrffedus sydd yn prysur ddod yn ddibwrpas wrth i fwyfwy o bobol sylweddoli fod y prif bynciau mawr megis creu arian diddyled yn cael eu hanwybyddu wrth i\u2019r holl gecru barhau yngly\u0302n a\u0302 phwy sydd ar y chwith, ar y dde, yn y canol, yn yr awyr neu ar y llawr."}, {"text_idx": "#000040", "text": "Nid yw hyn yn ymwneud a\u2019r chwith na\u2019r dde be bynnag ydi ystyr y termau astrus yma. Ni wnelo hyn a\u0302 sosialaeth na chyfalafiaeth \u2013 na, mae hyn i\u2019w wneud a\u0302 rhywbeth llawer mwy cyffrous \u2013 y cyfle i greu ein harian ein hunain a\u2019n rhyddhau o\u2019r system ariannol gaethwasaidd bresennol."}, {"text_idx": "#000041", "text": "Ein rhyddhau i ffynnu fel gwlad annibynnol a hunangynhaliol yn y byd. Mae\u2019n debygol fod ambell wlad am gario mlaen gyda\u2019r system o fod mewn dyled ddiddiwedd i\u2019r bancwyr rhyngwladol a ddim am fynnu gwir sofraniaeth i\u2019w gwlad a\u2019u pobol \u2013 digon teg \u2013 eu dewis nhw."}, {"text_idx": "#000042", "text": "Ond dwi\u2019n credu y dyle pawb yng Nghymru o leiaf ddeall, be bynnag eu gwleidyddiaeth a\u2019u credoau, fod modd i ni frasgamu o\u2019r system gaethwasaidd bresennol a mynnu ein dyfodol fel y wlad lewyrchus yr ydym yn haeddu bod."}, {"text_idx": "#000043", "text": "Mae rhifyn Mai o\u2019r Cymro allan yn eich siopau rwan"}, {"text_idx": "#000044", "text": "Cyhoeddir gan Cyfryngau Cymru Cyf."}, {"text_idx": "#000045", "text": "Nid yw'r farn a amlygir yn erthyglau unigol y cyhoeddiad hwn o angenrheidrwydd yn cynrychioli barn y cyhoeddwyr"}, {"text_idx": "#000047", "text": "Mae'r safbwyntiau a fynegwyd yma yn eiddo i'n defnyddwyr ac nid o reidrwydd yn adlewyrchu barn Y Cymro neu unrhyw gwmni yn gysylltiedig a Y Cymro."}]